Executivul a adoptat, joi, hotărârea de Guvern pentru aprobarea indicatorilor tehnico - economici aferenţi obiectivului de investiţii "Autostrada Craiova - Filiaşi şi Drum Expres Filiaşi- Târgu Jiu", judeţele Dolj şi Gorj. Ministrul Transporturilor Sorin Grindeanu a spus că această hotărâre a fost adoptată de către Guvern pentru a putea fi demarată licitaţia şi ulterior construirea secţiunii Craiova- Filiaşi (51,5 km) care va avea profil de autostradă, cât şi pentru secţiunea Filiaşi- Târgu Jiu (58,6 km), care va avea profil de drum expres, informează News.ro.
"Ruta de mare viteză dintre Craiova şi Târgu Jiu (110,1 km) va fi formată din două secţiuni cu profiluri diferite (stabilite în baza valorilor de trafic rutier). Pentru a putea fi demarată licitaţia şi ulterior construcţia au fost astăzi, aprobaţi de Guvern, indicatorii tehnico-economici atât pentru secţiunea Craiova- Filiaşi (51,5 km) care va avea profil de autostradă, cât şi pentru secţiunea Filiaşi- Târgu Jiu (58,6 km), care va avea profil de drum expres", a scris Sorin Grindeanu, joi pe Facebook.
Ministrul PSD a adăugat că "ambele obiective sunt prevăzute în Programul Investiţional 2021-2030, iar pentru implementarea lor este alocată suma totală de 16,53 miliarde de lei, inclusiv TVA".
"Construirea acestui drum de mare viteză, care tranzitează judeţele Dolj şi Gorj, este finanţată prin Programul Transport (PT) 2021-2027", a mai precizat Grindeanu.
La începutul şedinţei de Guvern, joi de la Palatul Victoria, premierul Marcel Ciolacu a precizat că este convins "că putem trece cât mai repede la proiectare şi construire. Sunt 51,5 kilometri de autostradă şi 59 de kilometri de drum expres".
"Este o investiţie de peste 3,2 miliarde de euro din bani europeni şi de la buget", a completat şeful Executivului.
Detaliile tehnice ale autostrăzii și drumului expres Craiova - Târgu-Jiu
Traseul va traversa teritoriul județului Dolj pe o lungime de 47,3 km și județul Gorj, pe o lungime de 62,7 km. Mai mult decât atât, autostrada Craiova–Filiași și drumul expres Filiași–Târgu Jiu va traversa teritoriile a 19 unități administrativ-teritoriale din cele două județe, respectiv: Municipiul Craiova, Ghercești, Șimnicu de Sus, Ișalnița, Almăj, Coțofenii din Față, Brădești și Filiași, din Dolj, precum și Țânțăreni, Turburea, Aninoasa, Săulești, Vladimir, Bărbătești, Jupânești, Târgu Cărbuneșști, Scoarța, Dănești și Târgu Jiu, din Gorj.
"Drumul de mare viteză Craiova - Târgu-jiu, care va realiza conexiunea între Craiova și Târgu Jiu prin autostradă și drum expres, după cum urmează:
- Autostrada Craiova – Filiași (km 0+000 – km 51+503)
- Drum expres Filiași – Târgu Jiu (km 51+503 – km 110+100)
Printre principalele caracteristici prevăzute regăsim:
- 25 poduri
- 41 pasaje
- 13 viaducte
- 50 de structuri casetate
- 1 ecoduct
- 3 Centre de Intreținere și Coordonare
- 12 parcări de scurtă durată
- 4 spații de Servicii tip S1
- 2 spații de Servicii tip S3
- 9 noduri rutiere localizate în zona:
1) Ghercești (DEx Craiova – Pitești)
2) Mischii (DN65C)
3) Craiova Nord (DN65F)
4) Beharca (DN6)
5) Răcarii de Sus (DN6)
6) Țânțăreni (DN66/DJ661)
7) Săulești (DJ661)
8 ) Târgu Cărbunești (DN67B)
9) Târgu Jiu (VO Târgu Jiu)
Traseul acestui drum de mare viteză este structurat în 6 loturi cu o lungime totală de 110 km și se va desprinde din Drumul Expres Craiova-Piteşti, din nord-estul Municipiului Craiova și va avea ca punct final în sud-estul Municipiului Târgu Jiu, în Varianta Ocolitoare Târgu Jiu și va traversa următoarele U.A.T.-uri:
Județul Dolj (47,3 km): Ghercești, Simnicu de Sus, Craiova, Isalnița, Almaj, Coțofenii din Față, Brădești, Filiași
Județul Gorj (62,7 km): Țânțăreni, Turburea, Aninoasa, Săulești, Vladimir, Bărbătești, Jupânești, Târgu Cărbunești, Scoarța, Dănești, Târgu Jiu
Valoarea estimată totală a celor două proiecte de mai sus este de 21,69 miliarde lei, fără TVA, iar sursa acestora de finanțare este asigurată din fonduri europene nerambursabile, din cadrul Programului Transport 2021-2027.
Aceste proiecte majore sunt cuprinse în Programul Investițional 2021-2030 pentru dezvoltarea infrastructurii de transport din România , elaborat și aprobat de guvernul liberal în perioada 2020-2021.", arată Ionel Irinel Scrioșteanu.